**Утвърдил: ……/п/……………**

|  |
| --- |
| **Ректор** |
| **/проф. двмн Иван Въшин /** |
|  |

**П Р А В И Л А**

**ЗА**

**ПРИЗНАВАНЕ НА ПЕРИОДИ НА ОБУЧЕНИЕ БАЗИРАНИ НА СИСТЕМАТА ЗА ТРАНСФЕР НА КРЕДИТИ**

**Общи положения**

Чл. 1. С този правила се определят условията и редът за признаване на периоди на обучение във висши училища (ВУ) с цел продължаване на образованието в образователно-квалификационна степен (ОКС) на Тракийски университет (ТрУ) на базата на системата за трансфер на кредити.

Чл. 2. Право на признаване на завършени периоди на обучение във висши училища имат граждани, които са се обучавали във висши училища, създадени и функциониращи по законоустановения ред в страната, в която са завършили периодите на обучение.

Чл. 3. Студенти от ТрУ могат да бъдат обучавани за определени периоди в чуждестранни висши училища, както и чуждестранни студенти да бъдат обучавани по специалности в основните звена на ТрУ, съобразно Европейската система за трансфер на кредити (ECTS).

**Задължения на длъжностните лица**

Чл. 4. Дейностите, свързани със студентската мобилност, се ръководят и контролират от упълномощено от ректора на ТрУ длъжностно/и лице/а.

Чл. 5. Длъжностното/ите лице/а, отговарящо/и за кредитната система и студентската мобилност в ТрУ е/са зам.-ректор/и.

Чл. 6. За управление, координация и контрол на системата за признаване и трансфер на кредити в основните звена се създават Специализирани комисии, на основание чл. 18 от Наредба №3/30.09.2004 г. за прилагане на система за натрупване и трансфер на кредити във ВУ.

Чл. 7. Отдел „Международно сътрудничество и мобилност“ в ТрУ координира и организира студентската мобилност по програма „Еразъм“ като:

1. Институционалният координатор осигурява прилагането на механизмите за организиране на студентска мобилност и за признаване на периоди на обучение и на образователни кредити, придобити в друго чуждо ВУ;
2. Координаторите в звената осигуряват практическото прилагане на организиране на студентска мобилност и признаване на образователни кредити за периоди на обучение, придобити в други ВУ и могат да участват в работата на Специализираните комисии.

Чл. 8. Специализираните комисии ръководят и координират дейностите, касаещи мобилността на студентите в основните звена на ТрУ, и са в състав, в който се включват зам.-декан по учебна дейност (УД), представител на комисия по учебна дейност за съответната специалност, координатор по Еразъм (при необходимост), и експерт отговарящ за специалността, по която се присъждат кредити.

Чл. 9. Специализираните комисии в основните звена на ТрУ извършват:

* признаване на периоди на обучение придобити в друго основно звено на ТрУ на базата на прилагане на системата за натрупване и трансфер на кредити;
* признаване на периоди на обучение придобити в друго ВУ по същата специалност;
* признаване на образователни кредити придобити в друго ВУ или кредити по сходни дисциплини от друга специалност;
* присъждане на кредити, получени по време на продължаващо обучение.

Чл. 10. Специализираните комисии и длъжностните лица, отговарящи за кредитната система и студентската мобилност, и за признаване на образователни кредити, се определят със заповед на декана/директора на основното звено за всяка специалност, по която се провежда обучение в ТрУ.

**Признаване и присъждане на образователни кредити**

Чл. 11. Системата за трансфер на кредити за обучение в ТрУ се прилага с цел признаване на периоди на обучение или на отделни дисциплини при:

1. промяна на специалността в рамките на ТрУ;
2. преместване на действащи студенти от други ВУ за обучение в ТрУ по същата или друга сходна специалност;
3. завършени периоди на обучение без придобита степен на висше образование (ВО);
4. обучение по втора или следваща специалност след придобита степен на ВО;
5. проведена студентска мобилност в друго ВУ у нас или чужбина,

при сходство в учебния план и учебните програми по дисциплините, които студентът е изучавал през съответния период на обучение.

Чл. 12. Периодът на обучение като част от програма за висше образование, завършен във висше училище, се удостоверява с академична справка или с друг аналогичен документ.

Чл. 13. Присъждането на образователни кредити за проведена студентска мобилност по програма Еразъм, с цел академично обучение, се извършва на база справката с учебните дисциплини, съобразно учебния план на специалността, по която се обучава студентът в ТрУ.

Чл. 14. Присъждането на образователни кредити за проведена студентска мобилност по програма Еразъм, с цел практическо обучение, се извършва на база доклад за проведената практика/стаж и съобразно изискванията на направлението на специалността за признаване/защита на съответната учебна практика/стаж в ТрУ.

Чл. 15. Признаването на кредити, придобити по същата специалност в друго ВУ или по сходни дисциплини от друга специалност или ОКС, се извършва от Специализирани комисии по чл. 6.

Чл. 16. Специализираните комисии разглеждат представените документи и дават предложение до Декана/директора на звеното за решение за признаване или за отказ за признаване, в което може да бъде включена и препоръка за възможни мерки, които лицето да предприеме, за да получи признаване на по-късен етап, включително полагане на допълнителни изпити.

Чл. 17. За своите решения комисиите изготвят приравнителни учебни планове, респ. протоколи с решения, които се съхраняват при съответния инспектор.

1. Пълно признаването на образователни кредити се извършва при съвпадение на наименование, хорариум и присъдени кредити (положен изпит) по учебната дисциплина.
2. При разминаване в наименованието на учебната дисциплина признаването се извършва на база представена учебна програма или конспект за семестриален изпит.
3. При установени съществени разлики в хорариумите на учебната дисциплина, изучавана във ВУ, от което се премества студентът, и тази от учебния план на специалността в ТрУ, Специализираната комисия може да поиска становище от водещия преподавател и в зависимост от неговото предложение да признае или не признае образователни кредити.
4. Дисциплините, изучавани повече от един семестър, при които липсва оценка в академичната справка, не получават кредити.

Чл. 18. В случаите, при които се установява несъответствие между учебните дисциплини на специалностите в ТрУ и тези на другото ВУ, от което се премества студентът, или се е обучавал, както и при невъзможност да се придобият съответният брой кредити за периода на признаване, на студента се предоставя възможност по време на текущата година да положи допълнително изпити (приравнителни) с цел придобиване на необходимите кредити.

Чл. 19. Приравнителен е всеки изпит по учебен план, за който студентът не е получил необходимия брой кредити, поради:

* прехвърляне от друго висше училище;
* преместване от една форма на обучение в друга или от една специалност в друга;
* промяна в учебния план при прекъсване и възстановяване на студентски права;
* мобилност на студенти - обучение за определен период в друго висше училище у нас или в чужбина.

Чл. 20. Зам. деканът/директорът по УД на основното звено има право да внесе в главната книга на специалността оценките и кредитите по дисциплините, за които е взето решение за признаване. Подписът е равностоен на подписа на водещия преподавател.

Чл. 21. За признатите периоди на обучение, съответно учебни дисциплини, се изготвя справка съгласно Приложението към настоящите Правила.

**Преходни и заключителни разпоредби**

Чл. 22. Студенти, които притежават диплома за висше образование издадена от ТрУ и се обучават по нова специалност в ТрУ, за признаване на образователни кредити могат да представят заверено копие на дипломата вместо академична справка.

Чл. 23. При признаване на студентска мобилност по програма Еразъм в Специализираните комисии могат да бъдат включвани Еразъм-координаторите в звената.

Чл. 24. При трансфер на образователни кредити при преместване на студенти за обучение на английски език в комисиите могат да бъдат включвани съответните отговорници по специалности.

Чл. 25. Председател на Специализираната комисия за трансфер на кредити и признаване на периоди на обучение е зам. деканът/директорът по УД.

Чл. 26. На възстановилите студентски права се признават положените изпити, ако не са настъпили промени в съдържанието на съответните дисциплини. Курсът на обучение на същите се определя от декана/директора на основното звено.

Чл. 27. Курсът на обучение, в който се записват студентите, преместени в ТрУ или провели студентска мобилност в друго ВУ, се определя от декана/директора на основното звено в зависимост от съответствието на учебните дисциплини от академичната справка с учебния план на записваната специалност и броя на придобитите кредити, формулирани в предложение на Специализираната комисия.

*Настоящите Правила са приети с решение на Академичния съвет на Тракийски университет, от 28.03.2018 г. (Протокол № 21/28.03.2018 г.) и влизат в сила от датата на приемането.*